A Bizottság 104/2004/EK rendelete

(2004. január 22.)

az Európai Repülésbiztonsági Ügynökség fellebbezési tanácsának szervezetére és összetételére vonatkozó szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1701/2003/EK bizottsági rendelettel [1] módosított, a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre [2], és különösen annak 31. cikke (3) bekezdésére és 32. cikke (5) bekezdésére,

mivel:

(1) Az 1592/2002/EK rendelet felhatalmazza az Európai Repülésbiztonsági Ügynökséget (a továbbiakban: az ügynökség), hogy a légialkalmassági és környezetvédelmi bizonyítvány, a vállalkozások vizsgálata, az alkalmazandó díjak kifizetése területén egyedi határozatokat hozzon; a rendelet létrehoz egy fellebbezési tanácsot is, amely előtt az Ügynökség ezen egyedi határozatai megfellebbezhetők.

(2) Az 1592/2002/EK rendelet 31. és 32. cikke felhatalmazza a Bizottságot arra, hogy részletes szabályokat fogadjon el a fellebbezési tanácsok számára, a munkamegosztásra, az egyes tanácsok tagjaitól megkövetelt képzettségre és a határozatok előkészítő fázisában az egyes tagok hatásköreire, valamint a szavazási feltételekre vonatkozóan.

(3) A fellebbezések száma várhatóan korlátozott számú lesz, legalábbis addig, amíg az 1592/2002/EK rendeletet nem módosítják oly módon, hogy hatályát kiterjesztik a repülési műveletekre és a repülőszemélyzet engedélyezésére.

(4) A tanács olyan ügyeket vizsgál, amelyekhez magas szintű általános műszaki ismeretek szükségesek, különösen a típusalkalmassági vizsgálat területén; mindazonáltal szükséges, hogy a tanácsot olyan jogi képesítésű tag vezesse, aki elismert tapasztalattal rendelkezik a közösségi és nemzetközi jog terén. E tagnak kell az elnöknek lennie.

(5) A fellebbezések kezelésének és rendezésének elősegítése érdekében minden egyes esethez előadót kell kijelölni, akinek feladata többek között az, hogy levelezéseket bonyolítson a felekkel, és határozattervezeteket dolgozzon ki.

(6) A fellebbezési tanács zökkenőmentes és hatékony működésének biztosítása érdekében hivatalt kell hozzárendelni, amelynek személyzete végez minden olyan kisegítő feladatot, amely nem jár együtt jogi, illetve műszaki mérlegeléssel.

(7) Az e rendeletben előírt intézkedések összhangban vannak az 1592/2002/EK rendelet 54. cikke (3) bekezdése alapján létrehozott bizottság véleményével,

ELFOGADTA EZT A RENDELETET:

1. cikk

A fellebbezési tanácsok száma

Az 1592/2002/EK rendelet 35. cikkében említett határozatokra vonatkozó fellebbezések elbírálása céljából fellebbezési tanácsot kell létrehozni.

2. cikk

A tagok képzettsége

(1) A fellebbezési tanács két műszaki képesítésű tagból és egy olyan jogi képesítésű tagból áll, aki a tanács elnöke.

(2) A műszaki képesítésű tagok és póttagjaik egyetemi végzettséggel vagy ezzel egyenértékű képesítéssel rendelkeznek, és jelentős szakmai tapasztalatot szereztek a típusalkalmassági vizsgálat területén, az e rendelet mellékletében ismertetett egy vagy több szakterületen.

(3) A jogi képesítésű tag és póttagja jogi végzettségű, és a közösségi és nemzetközi jog területén elismert tapasztalattal rendelkezik.

3. cikk

Az elnök hatásköre

(1) A fellebbezési tanácsot az elnök hívja össze. Az elnök gondoskodik a tanács határozatainak minőségéről és koherenciájáról.

(2) Az elnök a tanács egyik tagját jelöli ki előadónak egy adott fellebbezés kivizsgálására.

4. cikk

Az előadók szerepe

(1) Az előadó előzetesen megvizsgálja a fellebbezést.

(2) Az előadó gondoskodik az eljárásban részt vevő felekkel folytatott szoros konzultációról és információcseréről. E célból az előadó:

a) közleményeket készít a felek részére a tanács elnökének felügyeletével;

b) közli az eljárás valamely fele által pótolandó hiányosságokat;

c) megfelelő eljárási határidőket állapít meg az 1592/2002/EK rendelet 39. cikkének (2) bekezdésével összhangban; és

d) a tanács nevében aláírja az összes közleményt.

(3) Az előadó készíti elő a tanács belső üléseit és az eljárások szóbeli szakaszait.

(4) Az előadó készíti a határozattervezetet.

5. cikk

A fellebbezési tanácshoz rendelt hivatal

(1) Az ügyvezető igazgató hivatalt rendel a fellebbezési tanács mellé. E hivatal személyzete nem vesz részt az ügynökség azon eljárásaiban, amelyek a megfellebbezhető határozatokkal kapcsolatosak.

(2) A hivatal személyzete különösen a következőkért felel:

a) az elnök kézjegyével ellátott nyilvántartás vezetése, amelybe időrendi sorrendben iktatják az összes fellebbezést és azok tanúsító iratait;

b) dokumentumok átvétele, továbbítása és megőrzése;

c) egyéb olyan kisegítő feladatok végzése a fellebbezési tanács részére, amelyek nem járnak együtt jogi vagy műszaki mérlegeléssel, különösen a képviselet, valamint a fordítások és az értesítések benyújtása tekintetében;

d) jelentés benyújtása a tanács elnökéhez arról, hogy az újonnan benyújtott fellebbezések formailag megfelelőek-e;

e) szükség esetén jegyzőkönyv készítése az eljárások szóbeli szakaszáról.

6. cikk

Tanácskozások

(1) A tanácskozásokon csak a tanács tagjai vesznek részt; a tanács elnöke azonban engedélyezheti más tisztviselők, például a hivatal személyzete vagy tolmácsok részvételét is. A tanácskozások titkosak.

(2) A tanács tagjai között folytatott tanácskozások során elsőként az előadó véleményét hallgatják meg, utolsóként pedig az elnökét.

7. cikk

Szavazási feltételek és szavazási rend

(1) A fellebbezési tanács határozatait tagjainak többségével hozza meg. Szavazategyenlőség esetén a tanács elnökének szavazata dönt.

(2) Amennyiben szavazás szükséges, a szavazást a 6. cikk (2) bekezdésében meghatározott sorrendben tartják meg. A tartózkodás nem megengedett.

8. cikk

Hatálybalépés

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. január 22-én.

a Bizottság részéről

Loyola De Palacio

alelnök

[1] HL L 240., 2002.9.7., 1. o.

[2] HL L 243., 2003.9.27., 5. o.

--------------------------------------------------

MELLÉKLET

SZAKTERÜLETEK JEGYZÉKE

1. A következő műszaki szakterületek:

i. repülés/teljesítmény

ii. szerkezet

iii. hidromechanikai rendszerek

iv. forgószárny/erőátviteli rendszerek

v. elektromosság/nagy intenzitású sugárzás (HIRF)/villám

vi. repülőelektronika/szoftver

vii. hajtóműberendezés/üzemanyagrendszerek

viii. kabin biztonságossága/környezetvédelmi rendszerek

ix. zaj/kibocsátás

x. folyamatos légialkalmasság/a következő termékekre, azok alkatrészeire és szerelvényeire alkalmazott légialkalmassági irányelvek:

a) nagy repülőgépek

b) forgószárnyas repülőgépek

c) kisrepülőgépek

d) hőlégballonok/léghajók/vitorlázó repülők/UAV-ok (pilóta nélküli légi járművek)

e) motorok/segédhajtóművek/légcsavarok.

2. Az alábbiak jóváhagyása és az ezekhez kapcsolódó minőségrendszerek:

i. tervező szervezetek

ii. gyártószervezetek

iii. karbantartó szervezetek.

--------------------------------------------------